**Տեղեկանք-հիմնավորում**

*«Հայաստանի Հանրապետության ցամաքուրդային (դրենաժային) համակարգերից օգտվելու կարգը, վճարները և պայմանագրի օրինակելի ձևը հաստատելու մասին» որոշման նախագծի* ***վերաբերյալ***

**Անհրաժեշտությունը**` «Հայաստանի Հանրապետության ցամաքուրդային (դրենաժային) համակարգերից օգտվելու կարգը, վճարները և պայմանագրի օրինակելի ձևը հաստատելու մասին» որոշման նախագծի ընդունումը բխում է Հայաստանի Հանրապետության կառավարությանը**` ցամաքուրդային (դրենաժային) համակարգերի շահագործման և պահպանման աշխատանքների իրականացման արդյունավետության բարձրացմանն ուղղված որոշումներ կայացնելու լիազորության իրավական հիմքը ապահովելու** անհրաժեշտությունից:

***Ընթացիկ իրավիճակը և խնդիրները***` Հանրապետության ցամաքուրդային (դրենաժային) համակարգերի ընդհանուր երկարությունը կազմում է շուրջ 1695 կմ, որից Արարատյան դաշտում՝ 1532 կմ (շուրջ 90%): Վերջինիս նախագծային թողունակությունը կազմում է 36,3 մ3/վրկ կամ 1145,0 մլն մ3/տարի՝ ապահովելով ջրի հեռացումը դեպի Մեծամոր, Հրազդան և վերջին հաշվով՝ Արաքս գետ: Ներկայումս տարեկան միջին հեռացվող ջերի ծավալը կազմում է շուրջ 50 մ3/վրկ կամ շուրջ 1,6 մլրդ մ3/տարի:

Արարատյան դաշտի շուրջ 70 կմ երկարությամբ ցամաքուրդային (դրենաժային) համակարգերը ծառայում են նաև տարածքի ցամաքուրդային (դրենաժային) համակարգից օգտվողների հետադարձ ջրերի տեղափոխման համար: Ցամաքուրդային (դրենաժային) համակարգերից օգտվողների աճի հետ զուգահեռ մեծացել է նաև այդ տնտեսվարողների ցամաքուրդային (դրենաժային) համակարգեր լցվող հետադարձ ջրերի ծավալը (կազմում է շուրջ 25,7 մ3/վրկ կամ 809 մլն մ3/տարի): Դա է պատճառը, որ համակարգերի պահպանման և շահագործման համար հատկացված միջոցների, տեխնիկական և մարդկային ռեսուրսների գերակշիռ մասը ծախսվում է հենց Արարատյան դաշտում, մասնավորապես տնտեսվարողների հետադարձ ջրերի ազդման գոտում՝ կրճատելով համակարգերի այլ հատվածներում պատշաճ պարբերականությամբ մաքրման աշխատանքներ իրականացնելու հնարավորությունը, առաջացնելով լրացուցիչ ծախսերի անհրաժեշտություն:

ՀՀ 2018-2021 թթ. պետական բյուջեներով նախատեսված «Կոլեկտորադրենաժային ցանցերի պահպանում և շահագործում» միջոցառման գծով տարեկան հատկացվել է 336.5 մլն դրամ, որից 290 մլն դրամը հատկացվում է դրենաժների պահպանմանը և շահագործմանը, որով հնարավոր է լինում տարեկան մաքրել շուրջ 190 կմ երկարությամբ դրենաժային ցանց: Այնինչ յուրաքանչյուր տարի հարթավայրում գերխոնավ հողերի տարածքը թույլատրելի սահմաններում պահպանելու, հողատեսքերը բացասական կենսաբանաքիմիական կազմի նյութերից զերծ պահելու նպատակով անհրաժեշտ է իրականացնել շուրջ 330 կմ (այդ թվում` 70 կմ ցամաքուրդային (դրենաժային) համակարգերից օգտվողների ազդման գոտի) ցամաքուրդային (դրենաժային) ցանցերի մաքրման, նորոգման և պահպանման աշխատանքներ, որոնց համար անհրաժեշտ գումարը կկազմի տարեկան շուրջ 426 մլն դրամ:

***Տվյալ բնագավառում իրականացվող քաղաքականությունը***` Հայաստանի Հանրապետության խոնավ/գերխոնավ հողատարածքներում ՀՀ պետական բյուջեի միջոցներով «Կոլեկտորադրենաժային ցանցի պահպանում և շահագործում, գրունտային ջրերի մակարդակների և որակի որոշման աշխատանքներ» ծրագրի շրջանակներում իրականացվում են ցամաքուրդային (դրենաժային) համակարգերի մաքրման, նորոգման և պահպանման աշխատանքներ:

***Կարգավորման նպատակը և բնույթը***` Հայաստանի Հանրապետության խոնավ/գերխոնավ հողատարածքներում ջրային, հողային ռեսուրսների արդյունավետ օգտագործման, ցամաքուրդներում (դրենաժներում) ջրի և հարակից տարածքներում գրունտային ջրերի մակարդակի իջեցման, ինչպես նաև հողերի գերխոնավացման, բնակավայրերի ջրակալման, հողերի աղակալման և ալկալիացման ռիսկերը նվազեցնելու նպատակով սույն որոշման նախագծով առաջարկվում է ստեղծել իրավական հիմք, որը ՀՀ Սահմանադրության 6-րդ հոդվածի պահանջի համաձայն հնարավորություն կտա ՀՀ կառավարությանը ընդունել ցամաքուրդային (դրենաժային) համակարգերից օգտվելու կարգ` համակարգերի սեփականատիրոջ, շահագործող կազմակերպության և դրանից օգտվող սուբյեկտների իրավահարաբերությունները կանոնակարգելու նպատակով հաշվառելու այդ սուբյեկտներին, համակարգերից օգտվելն իրականացնելու պայմանագրային հիմունքներով՝ սահմանելով շահագործող կազմակերպությունների համար ծառայությունների մատուցման օրինակելի պայմանագիր (օրինակ` համակարգով հետադարձ ջրերի տեղափոխման)։

***Նախագծի մշակման գործընթացում ներգրավված ինստիտուտները***` ներկայացված որոշման նախագիծը մշակվել է Ջրային կոմիտեի, ՀՀ արդարադատության, ֆինանսների, էկոնոմիկայի և շրջակա միջավայրի նախարարությունների կողմից:

***Ակնկալվող արդյունքը***` Առաջարկվող կարգավորման կիրարկումը կապահովի ցամաքուրդային (դրենաժային) համակարգերից օգտվող սուբյեկտների արդարացի մասնակցությունը համակարգերի շահագործման ու պահպանման աշխատանքներին` նվազեցնելով պետության բեռը՝ ձևավորելով լրացուցիչ միջոցներ, որոնք կուղղվեն մաքրման աշխատանքների ծավալների մեծացմանը, հնարավորություն կընձեռնվի նախաձեռնել ցամաքուրդային (դրենաժային) համակարգերի մանրամասն ուսումնասիրման, գույքագրման և հաշվառման, համակարգերի վրա առկա անցումների, դիմհարների նորոգման աշխատանքներ: Հայաստանի Հանրապետության ցամաքուրդային (դրենաժային) համակարգերի մաքրման պարբերականության մեծացման արդյունքում մինչև 330 կմ ընդհանուր երկարությամբ համակարգերի մաքրում, արդյունքում` շահագործման և պահպանման աշխատանքների արդյունավետության բարձրացում, համակարգերի սպասարկման տակ ընկած խոնավ/գերխոնավ հողատարածքներում ջրային և հողային ռեսուրսների արդյունավետ օգտագործում, գյուղատնտեսական մշակաբույսերի բերքատվության բարձրացում և այլն:

**Տեղեկատվություն՝** «Հայաստանի Հանրապետության ցամաքուրդային (դրենաժային) համակարգերից օգտվելու կարգը, վճարները և պայմանագրի օրինակելի ձևը հաստատելու մասին» Հայաստանի Հանրապետության կառավարության որոշման նախագծի ընդունման կապակցությամբ ՀՀ պետական բյուջեում և տեղական ինքնակառավարման մարմինների բյուջեներում ծախսերի և եկամուտների ավելացում կամ նվազեցում չի նախատեսվում: